श्रीअकाल तख्त पर खालिस्तानी झंडा फहराने की कोशिश; जत्थेदार ने केंद्र सरकार से मांगी भिंडरावाला की पिस्तौल और तीर

अमृतसर. दरबार साहिब परिसर में बुधवार को मनाए गए घल्लूघारा समागम की 34वीं बरसी पर गर्म ख्यालियों ने इस साल भी किरपानें और खालिस्तानी झंडा फहराने की कोशिश कर हंगामा किया। हालात उस वक्त तनावपूर्ण हो गए जब श्री अकाल तख्त साहिब की फसील के जरिये कुछ लोग तख्त श्री पर चढ़कर खालिस्तानी झंडा फहराने की कोशिश करने लगे। टास्क फोर्स ने हंगामा कर रहे चार लोगों की जमकर धुनाई की। अरदास संपन्न होने के बाद भी करीब एक घंटा नारेबाजी के बीच तलवारें लहराने का सिलसिला जारी रहा। अकाल तख्त के जत्थेदार ने कौम के नाम संदेश भी दिया।

अकाल तख्त से कौम के नाम संदेश- कन्या भ्रूणहत्या, नशा, पतितपुना से दूर रहे सिख संगत

- घल्लुघारा दिवस पर श्री अकाल तख्त साहिब के जत्थेदार सिंह साहिब ज्ञानी गुरबचन सिंह ने कौम के नाम संदेश दिया। उन्होंने समूह संगत को कहा कि वह अमृतपान करके गुरु वाले बनें।

- कन्या भ्रूणहत्या, नशा, पतितपुना जैसी बुराइयों से दूर रहें।

सेना द्वारा उठाए गए दस्तावेज सार्वजनिक किए जाएं

- उन्होंने केंद्र सरकार से ऑपरेशन ब्ल्यू स्टार के दौरान जब्त की गई संत भिंडरावाले की पिस्तौल तथा तीर वापस देने की मांग उठाई।

- सेना द्वारा उठाए गए दस्तावेज सार्वजनिक करने, किताबें, खजाना तथा पावन स्वरूप लौटाने की बात कही।

- सिंह साहिब ने कहा कि वह स्पष्ट करते हैं कि सिख अलग कौम है और उसकी चढ़दी कला वाली सोच को दबाने के लिए हमेशा ही पंथ विरोधी ताकतें सरगर्म रही हैं। इसका उदाहरण शिलांग समेत अन्य जगहों पर सिखों पर हमले हैं।

- बरगाड़ी कांड को लेकर उन्होंने सूबा सरकार से कहा कि वह बेअदबी के दोषियों के खिलाफ बनती कार्रवाई करे। जत्थेदार ज्ञानी गुरबचन सिंह ने समागम को शांतिपूर्ण तरीके से संपन्न होने के लिए सूबे के मुख्यमंत्री कैप्टन अमरिंदर सिंह की तारीफ की।

इस बार शांत रहे मान, कहा-हमें आतंकी नहीं सिख कहें

- शिअद (अमृतसर) के लोगों ने भले ही शोर-शराबा किया लेकिन दल के मुखी सिमरनजीत सिंह मान शांत रहे। अकाल तख्त पर वह काफी समय तक जत्थेदार का संदेश सुनते रहे और नीचे आने के बाद उन्होंने आरएसएस पर निशाना साधा।

- उन्होंने इस दौरान सिमरनजीत सिंह द्वारा शांति बनाए रखने के लिए धन्यवाद किया। उन्होंने कहा, हमें आतंकी नहीं सिख कहें।

सरबत खालसा के जत्थेदार और अकाली रहे नदारद

- हर साल सरबत खालसा के जत्थेदार समागम में कौम के नाम संदेश देने पहुंचते थे लेकिन इस बार उनमें से भी कोई नजर नहीं आया। भाई ध्यान सिंह मंड ने बरगाड़ी में धरनास्थल से ही पंथ के नाम संदेश दिया।

- उन्होंने अकाली-भाजपा और कांग्रेस को एक ही पार्टी बताया। यहां बाबा बलजीत सिंह दादूवाल भी मौजूद थे। उधर अमरीक सिंह अजनाला अजनाला में समागम में व्यस्त रहे। यही नहीं इस बार शिअद का कोई भी बड़ा नेता समागम में दिखाई नहीं दिया।

सिमरनजीत सिंह मान के संबोधन के दौरान गोलक वाली जगह पर गर्मख्याली जुट गए। कुछ लोगों ने खालिस्तानी झंडा तख्त श्री पर फहराने की कोशिश की। धक्कामुक्की शुरू हुई तो टास्क फोर्स ने माहौल खराब कर रहे चार लोगों को पकड़ लिया।